mteb/MultiEupSlovakGenderClassification huggingface dataset:
Vážený pán predsedajúci, mnohé navrhované opatrenia, pani komisárka, možno len privítať, pretože umožňujú naozaj úsporu energií hlavne cez výraznejšie zvyšovanie energetickej účinnosti, ale aj výraznejšie zavádzanie obnoviteľných zdrojov. Mám ale niekoľko poznámok. Po prvé, musíme byť naozaj úprimní k našim občanom, ak chceme urýchlene znižovať energetickú závislosť od Ruska, bude to stáť veľa peňazí, ktoré z veľkej časti zaplatia občania, a to už napríklad vyššími účtami za energie alebo aj pri stojanoch na čerpacích staniciach. A takisto my musíme dokonca investovať aj do infraštruktúry na dovoz alternatívnych fosílnych palív. To je to, čo normálne by sme nechceli robiť, máme Green Deal. Obnoviteľné zdroje nám totiž neumožnia hneď nájsť alternatívy k rope a k plynu z Ruska. Musíme mať na pamäti tiež, že tie krajiny, ktoré by mohli byť alternatívnymi dopravcami pre naše potreby, tak nie sú zďaleka ani demokracie, ale sú to skôr režimy a tak isto majú skôr záujem o dlhodobé kontrakty a nie krátkodobé kontrakty. Nehovorme tiež o 300 miliardách, pretože to navádza ľudí, že sú to nejaké nové peniaze, ale ide iba o presuny už existujúcich peňazí z existujúcich fondov. A pre vnútrozemské krajiny, ako je napríklad Slovensko alebo Maďarsko, ktoré sú na konci všetkých alternatívnych plynových ciest, je veľmi dôležité zabezpečiť investície do LNG terminálov, ako aj do prepájačov, interkonektorov, a zdá sa mi, že navrhovaných 10 miliárd nebude stačiť.
Vážená pani predsedajúca, Európska komisia si vytýčila množstvo ambicióznych cieľov. Chcem však upriamiť pozornosť na jeden, na ktorom mi obzvlášť záleží. Je ním boj proti podvodom pri eurodotáciách, viac právomocí pre spoločné kontrolné orgány a obmedzenie moci a vplyvu oligarchov. Hovorím o tom preto, lebo pred dvoma rokmi pre neuveriteľnú chamtivosť určitých ľudí, ktorí dnes, našťastie, už stoja pred súdom, vyhasli na Slovensku dva mladé životy: novinára Jána Kuciaka a jeho priateľky Martiny Kušnírovej. Ešte predtým bola zavraždená maltská novinárka Daphne Caruana Galizia. Zomreli preto, lebo odhaľovali pravdu a zločinci sa báli, že prídu o svoje nakradnuté peniaze. Veľa z nich pochádzalo aj z európskych zdrojov. Ak Únia rozdeľuje zdroje, má nielen právo, ale aj povinnosť kontrolovať ich toky a využívanie. A vymáhať dodržiavanie pravidiel. Bol by som rád, ak by sme na konci roku 2020 mohli v oblasti ochrany finančných záujmov Únie konštatovať výrazný posun. Komisia má v tomto podporu nielen moju osobnú, ale určite aj podporu celej Európskej ľudovej strany.
Pani predsedajúca, uzavretie obchodnej dohody je skvelou správou pre Európsku úniu aj Spojené kráľovstvo. Jednak sme tým predišli no-deal brexitu a ďalším hospodárskym škodám, a máme tiež rámec na ďalšiu obchodnú a hospodársku spoluprácu do budúcnosti. Dobrovoľný obchod je vždy výhodný pre obe strany. Vzájomne výhodná spolupráca je budúcnosťou pre vzájomné vzťahy Európskej únie a Spojeného kráľovstva aj v ďalších oblastiach, napríklad obrana, bezpečnosť, výskum a vývoj. Objem vzájomného obchodu v tovaroch medzi EÚ a Spojeným kráľovstvom sa po Novom roku prepadol o desiatky percent a dodnes sa nevrátil k pôvodným hodnotám. Prioritou by malo byť čo najefektívnejšie spracovanie novovzniknutej byrokracie na únosnú mieru, aby obchod fungoval bez zbytočných bariér. Pamätať na to treba aj koncom tohto roka, keď budú firmy musieť preukazovať splnenie pravidiel pôvodu, tzv. rules of origin. Európska únia by tiež mohla preukázať o niečo väčšiu flexibilitu v oblasti práv na cezhraničné činnosti v prípade finančných služieb pre Spojené kráľovstvo, napríklad passporting rights. Jednoduchší prístup k finančným službám v londýnskom City je aj záujmom mnohých firiem a finančných inštitúcií v Európskej únii.
Vážený pán predsedajúci, ochrana žien pred násilím a takúto ochranu je potrebné považovať za prioritu číslo jedna nielen v legislatíve, ale predovšetkým v hlave človeka.  Veľmi dobre poznám kontroverzný a právne nedokonalý Istanbulský dohovor. Ako sudca so 40-ročnou praxou tiež veľmi dobre poznám legislatívu Slovenskej republiky. Musím skutočne objektívne a bez emócií konštatovať, že legislatíva Slovenskej republiky, pokiaľ sa týka ochrany práv žien pred násilím, je dokonalejšie a lepšia, objektívnejšia a nekomplikovaná. Navrhujem preto, aby sa legislatívci Európskej únie oboznámili s jurisdikciu Slovenskej republiky, prevzali a implementovali ju do práva Európskej únie a potom ten Istanbulský dohovorík môžeme kľudne hodiť do kanálu La Manche.  A ešte niečo na záver. Ohradzujem sa proti výrokom niektorých europoslancov, ktorí tvrdia, že krajiny, ktoré neprijali Istanbulský dohovor, sú akési zaostalejšie. Na Slovensku to tak nie je. My, Slováci, máme svoje ženy radi, pretože to sú najkrajšie ženy na svete.
Vážený pán predsedajúci, chudobné ženy sú dnes na okraji spoločnosti. Chcem upriamiť pozornosť aj na zlé postavenie veľkého počtu rómskych žien, ktoré čelia nielen sociálno-ekonomickej marginalizácii, ale mnohým formám nerovnakého prístupu ako napríklad v oblasti zdravotnej starostlivosti. Práve kvôli sociálnemu vylúčeniu, nedostatočnému vzdelaniu, otrasným podmienkam, v ktorých žijú, o skúsenostiach so zdravotnou starostlivosťou často mlčia. V mojej krajine na Slovensku mnohé rómske ženy z chudobných osád nezdieľajú spoločné nemocničné izby s ostatnými ženami. Sú umiestňované do oddelených izieb. Veľakrát musia ženy znášať ponižovanie, zanedbanú starostlivosť, či nepríjemný prístup personálu. V minulosti boli mnohé rómske ženy násilne sterilizované, a to bez vlastného súhlasu. Výbor OSN pre ľudské práva požiadal v roku 2016 slovenskú vládu, aby zriadila nezávislý vyšetrovací orgán a zabezpečila nedobrovoľne sterilizovaným ženám odškodnenie. V novembri minulého roka po 15 rokoch od protizákonnej sterilizácie bola odškodnená jedna poškodená. Musíme hovoriť aj o tom, ako sa správajú naše členské štáty k ženám so sociálne znevýhodneného prostredia, a zabezpečiť im dostatočné postavenie a ochranu. Priority pri zasadnutí komisie OSN musia odzrkadľovať aj problémy týchto žien.
Vážená pani predsedajúca, „Zvyknite si, je po voľbách.” Niektorí si možno tieto Mečiarove slová pamätáte. V takom duchu sa niesla politika na Slovensku v temných deväťdesiatych rokoch. Nebolo to jednoduché, ale nezvykli sme si. Nezvykli sme si na rozklad právneho štátu, na pohŕdanie našimi európskymi partnermi a nezvykli sme si, že po voľbách môžete všetko. Dámy a páni, Robert Fico síce vyhral voľby, ale je slabší ako kedykoľvek predtým. A hlavne sa stal premiérom inej krajiny, ako si predstavoval. Slovensko, ktoré má nezávislé odvážne médiá a sebavedomých občanov, ktorí vyšli na námestia a tomuto retropremiérovi odkázali, že časy sa zmenili a my budeme brániť naše demokratické inštitúcie a pokračovať v boji za spravodlivosť. Náš retropremiér si nevšimol, že pomsta ako politický program dnes nestačí. Dámy a páni, nevšimol si, že má slúžiť občanom, nie zabezpečovať beztrestnosť svojim kumpánom. Kolegyne, kolegovia, vyzývam našich európskych priateľov, prosím vás, venujte pozornosť čestným ľuďom, ktorí len niekoľko týždňov po nástupe novej Ficovej vlády ukazujú, že boj za spravodlivosť sa nekončí. Nebudeme ticho. Vládna moc nie je absolútna. Slovensko nie je Robert Fico, ale sebavedomá európska krajina. Slovensko svoj boj už v minulosti dokázalo vyhrať a dokáže to aj s vašou pomocou znovu.
Národné plány obnovy presahujú volebné obdobie, a predovšetkým tie krajiny, ktoré nemajú v politickej kultúre kontinuitu a každé volebné obdobie začínajú od nuly, musia pri plánoch dosiahnuť absolútnu širokú spoločenskú zhodu vrátane sociálnych partnerov a vrátane širokej občianskej spoločnosti. Posledná platba z obrovského balíka peňazí príde na členské štáty 31. decembra 2026. Času je málo, tých peňazí je veľmi veľa a zobudiť by sa mali najmä tie členské štáty, ktoré dlhodobo nedokážu čerpať európske zdroje, a to kvôli prehnanej byrokracii a kvôli tomu, že na každého žiadateľa pozerajú ako na potenciálneho zlodeja, pretože sa nedokázali doteraz systematicky vyrovnať s korupciou pri eurofondoch. Ako predsedníčka Výboru pre zamestnanosť dohliadnem na to, aby investície a reformy prispeli k spravodlivej obnove po kríze a aby sa dostali predovšetkým k tým, ktorí boli krízou najviac zasiahnutí.
Vážená pani predsedajúca, milí, progresívni a dúhoví zelení kolegovia, prosím vás, vy tu už žiadne urgentné akcie na záchranu svetovej klímy na poslednú chvíľu nevymýšľajte, pretože ste toho už vymysleli za tie roky dosť. Zničili ste európskych farmárov, zničili ste európske hospodárstvo. Európska únia stráca dych a chudobne nie kvôli tomu, čo robí alebo nerobí nejaká Čína, Ruská federácia alebo Amerika, ale kvôli tomu, že tu prijímate nezmysly. Nezmysly, emisné kvóty na kravské prdy, pomleté chrobáky namiesto mäsa, vypínanie elektrární, zakazovanie spaľovacích motorov alebo zákaz lacných energií z východu.  Samozrejme, že to povedie ku kríze, veď nič iné sa od toho nedá ani čakať. To chápe už aj malé dieťa. Takže páni komisári, žiadne urgentné akcie robiť netreba. Práve naopak, po voľbách bude treba začať odznova, zrušiť Green Deal a začať so skutočne odbornou, odbornou ochranou prírody.
Pán predsedajúci, ešte stále prebiehajúca pandémia nám ukázala obrovskú zraniteľnosť systému dlhodobej starostlivosti o staršie osoby a osoby so zdravotným postihnutím. Boli sme svedkami situácií, keď množstvo klientov týchto zariadení podľahlo koronavírusu, pretože nebol zabezpečený prístup k ochranným pomôckam, bezpečnej izolácii chorých alebo testovaniu. Všetky zlyhania vrátane nedostatočnej podpory zariadení by preto mali byť riadne a bezodkladne preskúmané. Pandémia nám tiež ukázala, že opakované výzvy na deinštitucionalizáciu zariadení dlhodobej starostlivosti sú ešte dôležitejšie než kedykoľvek predtým. Menšie zariadenia rodinného typu by nielen zlepšili šancu klientov na plnohodnotný život, ale boli by aj preukázateľne odolnejšie voči epidemiologickým krízam. V najbližšej dobe preto potrebujeme zamerať našu činnosť, ale aj dostatočné zdroje na to, aby sme cieľ prechodu z inštitucionálnej na komunitnú starostlivosť dotiahli do konca. V neposlednom rade nám, bohužiaľ, pandémia nastavila zrkadlo. Sme svedkami toho, že sa vytratila úcta k starším či akceptácia osôb so zdravotným postihnutím. Úroveň spoločnosti sa meria podľa toho, ako sa správa k tým najzraniteľnejším. Pandémia nám však ukázala, že naša spoločnosť musí ešte vyvinúť veľkú snahu na to, aby sme naplnili hodnoty, ku ktorým sa hlásime.
Vážená pani predsedajúca, v roku 2013 si len málokto vedel predstaviť vojnu na území Ukrajiny. Prišla však rýchla anexia Krymu a dodnes trvajúci horúci konflikt na východe Ukrajiny. Dnes napriek posledným rozhovorom Bidena s Putinom pokračuje koncentrácia ruských jednotiek pri hraniciach. Musíme sa preto pripraviť na každý scenár konfliktu s Ruskom. Bezpečnosť a územná celistvosť Ukrajiny sú v životnom záujme Európskej únie. Sú v životnom záujme bezprostredných susedov Ukrajiny vrátane Slovenska. Ukrajina musí rozhodovať o svojej budúcnosti slobodne, bez hrozby útoku a invázie z Moskvy. V posledných rokoch sme, dámy a páni, reaktívni a defenzívni voči jednostranným vojenským aktivitám z Ruska. Je najvyšší čas to zmeniť. Inak bude Rusko naďalej dávať najavo, že panuje v priestore bývalých sovietskych republík a nedá dýchať proeurópskym a demokratickým silám v regióne. Ani tridsať rokov po rozpade Sovietskeho zväzu Moskva nemení svoje správanie na európskom kontinente. V Bielorusku, okupáciou Krymu, Gruzínska či Podnesterska, ale aj hybridnými aktivitami priamo v Európskej únii, v muničných skladoch v Českej republike. Európska únia musí byť jednotná a rozhodná, kolegyne, kolegovia. Putin rozumie sile a musí mu byť jasné, že útok na Ukrajinu či prekreslenie hraníc by Moskve priniesli obrovské hospodárske a finančné škody. Európska únia má páky na zmrazenie účtov ruských oligarchov. Môže zastaviť projekt Nord Stream 2 a uvaliť dlhodobé sankcie na predstaviteľov ruskej moci. Je najvyšší čas plne využiť európsku silu, aby sme spoločne predišli veľkej vojne v Európe.
Vážená pani predsedajúca,  kolegovia, diskusia o tom ako Ruská vláda vraj podporuje extrémistov v Európe mi príde trošku cynická. Po prvé, pre Vás extrémistom je pomaly každý, kto má vlastný názor, ak to nesúhlasí s tým predpísaným názorom. Stačí, že človek povie, že si neželá tretiu svetovú vojnu s Ruskou federáciou alebo si neželá energetický kolaps Európy, automaticky je onálepkovaný ako extrémista, ktorého treba nejakým spôsobom zaškatulkovať.  Po druhé, vravíte tu o extrémistoch v Európe. A ja sa pýtam, kto sú tí na Ukrajine? Teraz nehovorím o bežných Ukrajincoch chrániacich svoju krajinu. Hovorím o milíciách ako Kraken, Freikorps alebo o batalióne Azov, ktorý má priamo v symbole logo nacistického, nacistickej divízie SS. A to zrazu nikomu nevadí. Im Západ, im Západ dodáva zbrane a peniaze.  Ak chceme byť féroví, tak odsúďme aj tento extrémizmus, pretože to je rovnako zlé ako všetok ten extrémizmus, ktorý tu spomínate. V opačnom prípade ide o obyčajné pokrytectvo.
Vážená pani predsedajúca. Dámy a páni, práve koronakríza nám ukazuje význam spoločného európskeho trhu. Práve dnes mnohé spoločnosti, ktoré stratili možnosť podnikať vo svojej domovskej krajine, môžu nájsť zákazníkov v iných štátoch na spoločnom trhu. A týka sa to najmä sektoru služieb, ktorý tvorí až 70 percent európskeho HDP a ktorého podiel na zamestnanosti je podobný.  O dokončení spoločného trhu hovoríme už dlho. Sám som, aj ako prezident SME Europe, prispel viacerými návrhmi. Dnes chcem zdôrazniť najmä tri oblasti.  Po prvé, na spoločnom trhu stále existujú vážne prekážky, ktoré najmä malým podnikom znemožňujú využívať jeho výhody. Napríklad absenciu prekladov pravidiel a legislatívy do národných jazykov uvádza až 36 percent malých podnikov ako prekážku.  Po druhé, v oblasti uznávania kvalifikácií sme síce pokročili, ale stále potrebujeme zlepšiť porovnateľnosť úrovní profesných kvalifikácií najmä z dôvodu vzájomného uznávania vzdelania a praxe v oblasti služieb.  Po tretie, proces hodnotenia európskeho semestra by mal byť využitý aj na posilnenie spoločného trhu. Odstraňovanie bariér v oblasti služieb by sa teda malo stať súčasťou pravidelných odporúčaní pre jednotlivé krajiny.  Predložená správa je užitočná, pomenováva mnohé prekážky a verím, že aj táto správa môže prispieť k intenzívnejšej práci pri podpore podnikania a dokončenia spoločného trhu, osobitne v oblasti služieb.
Pani predsedajúca, v súčasnej dobe, keď sa globálne silní hráči bijú o ekonomické ovládnutie Európy a sveta, by si mala Európska únia zachovať rozvahu, pokoj a riešiť veci bez emócií, mysliac predovšetkým na budúcnosť. Nie som presvedčený, že by správa o zahraničnom zasahovaní do všetkých demokratických procesov vrátane dezinformácií bola rozvážna, bez emócií. Hoci v svojej podstate má zmysel, výber prostriedkov a opatrení na dosiahnutie cieľa nie je správny. V tejto súvislosti ma zaujalo menšinové stanovisko skupiny The Left k danej správe, v ktorom sa konštatuje, že výsledná správa je nevyvážená, neobjektívna a sama osebe predstavuje dezinformáciu. Budúce generácie tento dokument oľutujú. V histórii sa veľakrát preukázalo, že názor menšiny, ktorá nešla s davom, mal väčšiu silu myšlienky ako väčšina, a v budúcnosti sa to prejavilo. Dúfam, že poslanci zo skupiny Left nebudú označení ako dezinformátori, prípadne nebude úvaha dať ich na čiernu listinu pre ich názor.
Vážená pani predsedajúca, ekologicky čistá zelená Európa je nevyhnutnou podmienkou života budúcich generácií. Energetická potreba slnka, vetra, vody, pretože to predstavuje život pre Európu, život človeka. Je však potrebné sa zaoberať aj súčasnou generáciou, ktorá často v dôsledku zvyšovania cien energií žije v energetickej chudobe, žije ako zraniteľný spotrebiteľ, a týmto sa treba zaoberať. Ja vítam rozhodnutie Komisie alebo plán Komisie, že 13. októbra sa nájde súbor nástrojov, ako prinútiť národné štáty prijať opatrenia na boj proti rastúcim cenám energie. Rastúce ceny energie skutočne spôsobujú chudobu, spôsobujú ohrozenie spotrebiteľa. Pokiaľ sa tým Európska komisia nebude zaoberať, tak to nebude dobré. Je poľutovaniahodné, že niektoré národné štáty vrátane Slovenska ešte doposiaľ nemajú v zákonodarstve ukotvené, čo je zraniteľný spotrebiteľ.
Vážený pán predsedajúci. Európsky dvor audítorov už roky kritizuje neefektívnosť viacerých európskych programov, ktoré sú orientované na výstupy a nie na výsledky pre občanov. Tieto upozornenia ale Komisia často neakceptuje. Hodnotenia vplyvov návrhov Komisie na spoločnosť sú často nedostatočné a nepoužívajú vhodné indikátory merajúce skutočné výsledky pre občanov. Práve toto plénum, ktorému sa Komisia zodpovedá, má dbať na stráženie peňazí európskych daňovníkov. To, čo teraz najviac potrebujeme, je alokovať efektívnejšie. Mali by sme preto žiadať precíznejšie doložky vplyvov a vyššiu kvalitu výsledkových indikátorov, ktoré nám pomôžu robiť rozumné rozhodnutia.
Nasledujúce rokovanie sa uskutoční zajtra vo štvrtok 6. októbra 2022 o 9.00 h. Program schôdze bol uverejnený a je k dispozícii na webovom sídle Európskeho parlamentu.
Vážený pán predsedajúci, aj tento rok oceňujem prácu Európskeho dvora audítorov, ale tento rok pridám aj niečo iné. Vzhľadom na problémy, ktorým čelí Európska únia, by podľa mňa mali byť kľúčové vyjadrenia Európskeho dvora audítorov razantnejšie. Doposiaľ sme neboli schopní implementovať systém zabezpečujúci udržateľnosť verejných financií. Doteraz sme v Únii neboli schopní presadiť, aby kľúčové materiály vždy obsahovali kvalitnú analýzu nákladov a prínosov predkladaných opatrení. Nemáme program, ktorý by stabilne zvyšoval produktivitu práce v EÚ, a teda aj jej hospodársky rast. V takejto situácii prichádza správa, ktorej formulácie v mnohých prípadoch konštatujú obmedzenú účinnosť programov. Namiesto takýchto formulácií by sme potrebovali vedieť, či analyzované programy boli návratné – vtedy by sme vedeli v Európskom parlamente rozhodovať lepšie.
Vážená pani predsedajúca, ochrana opeľovačov, to nie je nejaký rozmar. Je to nevyhnutnosť pre biodiverzitu a tým pádom aj pre zachovanie poľnohospodárstva. Návrh Komisie na revíziu iniciatívy ide dobrým smerom, pretože vychádza zo základného predpokladu, že ochrana akéhokoľvek druhu je postavená na ochrane jeho biotopu, teda podmienok, v ktorých opeľovače nachádzajú potravu, únik, podmienky na rozmnožovanie a úkryt. To ale vyžaduje komplexnú a koherentnú legislatívu. A buďme, prosím, v tomto smere k sebe úprimní. Tým, že tento Parlament odmietol legislatívu na obmedzenie používania pesticídov a takmer do nepoznania obrúsil a znefunkčnil legislatívu na obnovu ekosystémov, ideme úplne opačným smerom. My biotopy nechránime, my lipneme na ich ďalšom poškodzovaní. Je to populistický, plytký a škodlivý prístup, ktorý musíme jednoznačne zásadne zmeniť. Inak hrozí, že aj táto iniciatíva zostane len nefunkčným formálnym aktom. A to sa nesmie stať, pretože ide o život.
Vážený pán predsedajúci, veľké dopravné projekty celoúnijného významu patria medzi najväčšie investície spolufinancované z rozpočtu Európskej únie. Je teda mimoriadne dôležité, aby bolo ich financovanie efektívne. Oceňujem preto najnovšiu nelegislatívnu správu zaoberajúcu sa týmito projektmi, a to z troch dôvodov. Po prvé, presne upozorňuje na ich doterajšie problémy, kvôli ktorým sa mohli financovať aj neefektívne projekty. Po druhé, pri ich výbere v budúcnosti kladie kľúčový dôraz na hodnotu za peniaze. Teda aby sme za jedno euro investované dosiahli pre občanov čo najväčší úžitok. A po tretie, sústreďuje sa na financovanie samotných verejných statkov a nie hocičoho, čo je momentálne populárne.
Vážený pán predsedajúci, európsku politiku ovláda Amerika, Spojené štáty americké, záujmy Spojených štátov amerických, a tak to, bohužiaľ, aj s európskou politikou vyzerá. Namiesto toho, aby sa v tomto parlamente, v Európskom parlamente, riešili problémy Európy, tu neustále na každom pléne riešime Ukrajinu. Ukrajina, pomoc Ukrajincom, integrácia Ukrajiny. Mám pocit, že aj v tej skrini v kancelárii na mňa vyskočí, keď ju otvorím, prezident Zelenskyj. To nemyslím v zlom, ale tak premenujme to na Ukrajinskú úniu namiesto Európskej únie, pretože mám pocit, že toto začínajú byť priority Európskej únie. Kedy sa tu naposledy riešili problémy skutočných Európanov, pôvodných Európanov, imigračná kríza alebo chudoba? Namiesto toho sa tu rieši len pomoc Ukrajincom. Teraz ide nová slovenská vláda dávať svoje programové vyhlásenie do Národnej rady Slovenskej republiky. Hlavná priorita: pomoc Ukrajine. Nemá byť našou úlohou predsa chrániť v prvom rade záujmy Európy alebo teda záujmy členského štátu, z ktorého pochádzame? Začnime sa konečne venovať tomuto a neriešme problémy celého sveta, najmä tie, ktoré Európa nespôsobila.
Pani predsedajúca, to, čo sa stalo v roku 2014 v českom sklade vojenského materiálu, je bezprecedentný akt agresie, je to neodpustiteľný útok na suverenitu členského štátu Európskej únie. A žiaľ, nie je jediný. Ambasády Ruskej federácie v Európskej únii dnes fungujú viac ako základne spravodajských služieb než ako základne pre diplomatický zbor. Spomeňme si na dve z informačnej kampane. Spomeňme si na brexit, na anexiu Krymu, na ruskú vojnu na východe Ukrajiny a na verbovanie bojovníkov aj na území Európskej únie. Spomeňme si na Litvinenka, Skripaľa, na kybernetické útoky. Som presvedčený, že je práve ten čas povedať: dosť, stačilo. Je v prvom rade našou morálnou povinnosťou vyjadriť solidaritu s Českou republikou a som rád, že Slovensko to urobilo ako prvé. Ale tu ide o viac. Ide tu o našu bezpečnosť, o bezpečnosť všetkých občanov Európskej únie. Je dôležité, aby sme odhaľovali agentov a príslušníkov vojenskej rozviedky a hovorili o ich aktivitách, aby to otvorilo oči aj tým, ktorí ich ešte majú zavreté, že Putinov režim proti nám vedie bezprecedentnú, plnohodnotnú hybridnú vojnu. Je načase povedať dosť, načase je koordinovať diplomatické kroky, je načase sprísniť sankcie a načase dať na stôl aj odstrihnutie Ruskej federácie od medzinárodného finančného systému.
Vážený pán predsedajúci, vážená pani komisárka, jedným z cieľov roku 2022 ako Európskeho roku mládeže bolo zdôrazniť úlohu mladých ľudí pre budúcnosť Európskej únie a pomôcť im prekonať negatívne dopady pandémie Covid-19. Počas pandémie sa mnohí mladí ľudia dostali do sociálnej izolácie, stratili vzdelávacie či kariérne možnosti. U mnohých sa vyvinul strach o budúcnosť. Toto všetko, umocnené výrazne dlhším časom stráveným na sociálnych sieťach, spôsobilo zhoršenie ich duševného zdravia. Aj dnes nám prieskumy ukazujú, že zažívame krízu duševného zdravia mladých ľudí, z ktorých príliš veľký počet trpí depresívnymi pocitmi či úzkosťami. Preto by som sa Vás chcela opýtať, ako Komisia plánuje pokračovať v odkaze Európskeho roku mládeže v oblasti podpory a ochrany duševného zdravia mladých. Plánuje Komisia ďalšie kroky na ochranu mladých ľudí pred negatívnym účinkom sociálnych sietí?
Vážená pani predsedajúca, poľnohospodárstvo potrebuje pomoc. Sústreďme sa preto naozaj na užitočné a efektívne riešenia. Riešme férové ceny, neférové obchodné praktiky, riešme dopad zahraničného importu, riešme stále narastajúce ceny vstupov. No, prosím, vyhnime sa argumentácii, ktorá je falošná, krivá a ktorá tu odznieva, že síce ochrana prírody je v rozpore s poľnohospodárstvom, je preňho prekážkou a treba ju obmedziť. Je to veľmi nebezpečné tvrdenie. Ničomu neprospeje.  V tomto duchu musím skritizovať krok Komisie, ktorý v tom pre tento rok otvára nové plochy úhorov pre poľnohospodárske využitie. Nemá to ekonomicky žiadny význam. Hovoríme o desatinných percentách pôdy, na ktorých chceme pestovať lucernu a šošovicu v čase nadprodukcie, ktorá zráža ceny. Pre ochranu prírody, a tieto plochy sa týkajú aj naturovských území, je to katastrofálne rozhodnutie, pretože ohrozuje prežitie kriticky ohrozených druhov, ktorí na úhoroch nachádzajú posledné vhodné podmienky v poľnohospodárskej krajine. Takýto naratív, takéto ústupky nikomu neprospievajú okrem krajnej pravice, ktorá štvaním proti Green Dealu sa prezentovala aj dnes. A na týchto falošných naozaj tvrdeniach si už dávno uplatnila svoj copyright.